Transkriptioun Livestream 24.07.2025

Pressebriefing nom Regierungsrot (24.07.2025)

# Intervenanten

* Luc Frieden, Premierminister
* Journalisten

# Sproochen

* Lëtzebuergesch

# Transkriptioun

Sou Dir Dammen an Dir Hären, e schéine gudde Mëtteg.

Ech si frou Iech erëm ze gesinn, fir d’lescht virun der Summervakanz.

An ech hu gemengt et wier gutt wa mir no deem leschte Regierungsrot, deen de Moie stattfonnt huet och d’Geleeënheet hätte mat Iech ze schwätzen, an Iech d’Geleeënheet ginn zu deenen eenzelne Sujete Froen ze stellen an Iech och d’Aarbechte vun der Regierung vun de Moien ze resuméieren.

Mir haten haut e ganz intensive Programm an der Regierung, deen eng Rei Akzenter gesat huet, an der Sozialpolitik, an der Wirtschaftspolitik, an der Zukunftsgestaltung vun eisem Land.

An ech stelle mat Satisfaktioun fest, datt eng ganz Rei vu Punkten, déi mir an der Erklärung zur Lag vun der Natioun gesot hunn, datt déi och hiren Nidderschlag fannen an Texter déi elo op de legislative Wee ginn.

D’Regierung huet also do schnell an effikass geschafft.

Wat eng wichteg sozial Moossnam ubelaangt, ass et esou, datt d’Regierung de Moie beschloss huet een Deel vun den Netzkäschten an Héicht vun 150 Milliounen Euro z’iwwerhuelen.

Dat huet natierlech en Impakt op de Leit hir Energierechnung.

D’Präisser ginn duerch déi Moossnam stabiliséiert, ginn héchstwarscheinlech esouguer liicht erof, obwuel datt den Energiepräisdeckel d’nächst Joer net méi existéiert.

Et geet also drëm, datt mir zu Lëtzebuerg, wou d’Präisser vun der Energie scho generell méi niddreg sinn wéi am Ausland, datt mir déi och op deem Niveau kënnen halen, a virun allem datt mir se mëttelfristeg kënne stabiliséieren.

Dat ass also eng wichteg Moossnam fir all d’Bierger am Land, all déi di Elektresch kafen.

Et ass awer och wichteg fir d’Betriber, well selbstverständlech an enger Rei Secteuren, a grad och a ganz ville Kleng- a Mëttelbetriber, den Energiepräis natierlech eng grouss Inzidenz huet op d’Resultater vun engem Betrib.

An dofir geet et eis hei drëm, also engersäits d’Kafkraaft vun de Leit ze stäerken, an anerersäits ze kucken datt eis Betriber och kënnen an der Zukunft weider produzéieren an iwwerliewen.

Am Kontext vun der Modernisatioun vun eisem Land, am Kontext vun der Wirtschaftspolitik hu mir eng ganz Rei Moossname geholl, déi sech alleguerten areien an d’Zukunftsgestaltung, a virun allem am Beräich vun de Satellitten, dem Weltall an der kënschtlecher Intelligenz.

Esou hu mir de Moien d’Mise en oeuvre vum "Space Campus" geholl.

De Space Campus deen also soll déi Betriber zesummebréngen op enger Plaz, déi d’Regierung dofir zur Verfügung stellt, déi am Beräich vum Weltall täteg sinn.

Dee Space Campus, dee kënnt op d’Kockelscheier bei déi fréier Polverfabrik.

Op déi Plaz kënnt de Sëtz vun der Luxembourg Space Agency, do kënnt en Inkubator, do komme Bürosraim, do kënnt en Espace fir kollaboratiivt Schaffen.

An nom engem éischten Tour, deen den zoustännege Ministère gemaach huet, de Wirtschaftsministère, hu sech schonn eng 17 Entreprisen aus dem Weltallberäich gemellt, fir kënnen hir Aktivitéiten op deem Space Campus ze developpéieren, a mir hoffen a mir erwaarden eis datt dat spéider bis zu 30-35 Firme wäerte ginn.

De Staat stellt also do, besonnesch well dat och vill nei Entreprise sinn, déi noutwenneg Infrastrukturen zur Verfügung an domadder kënne mir och eis Renommée an deem Secteur weider e stäerken.

An deem Kontext hu mir selbstverständlech och mat grousser Satisfaktioun dëser Deeg d’Nouvelle kritt, datt d’Acquisitioun vun Intelsat duerch d’SES, datt déi vun allen zoustännegen Autoritéiten autoriséiert ginn ass.

Dat war eng Prozedur virun der europäescher Kommissioun.

Doduerch datt, d’SES elo Intelsat konnt kafen, ass d’SES gestäerkt ginn an där Orbit wou d’SES aktiv ass, nämlech an der mëttlerer Äerdorbit, datt do de Leadership vun der SES op een Neits confirméiert ginn ass.

Dat ass wichteg, well mir wëssen, datt am Satellitteberäich sech grad och an Amerika an op anere Plaze, vill deet, op enger anerer Orbit, an dofir ass et wichteg datt d’SES sech jo hei konnt ausbreeden.

Dir wësst datt de Lëtzebuerger Staat e wichtegen Aktionär vun der SES ass.

Mir hunn also déi Operatioun wärend där ganzer Prozedur enk begleet, och ech selwer als fir d’Satellitten zoustännege Minister.

A mir freeën eis also datt mir elo do eng Etapp méi wäit komm sinn.

Dee Marché muss sech permanent upassen un nei technologesch Entwécklungen.

Am Beräich vun de Satellitten huet d’Regierung dann och de Moie gréng Luucht gi fir de Projet de loi, deen d’Acquisitioun vun engem zweete LuxGovSat finanzéiert, op de Wee ze ginn.

LuxGovSat ass eng Joint Venture tëscht dem Lëtzebuerger Staat an der SES.

Dat heescht datt déi Firma déi Modalités pratiques duerno muss ëmsetzen, mee de Lëtzebuerger Staat ass bereet an däer Augmentation de capital déi dofir noutwenneg ass, 100 Milliounen op den Dësch ze leeë fir kënnen dee Satellit dann ze lancéieren.

Dat ass e Satellit, e Kommunikatiounssatellit fir Regierungs- a Militäresch Zwecker.

An datt ass Deel vun eisem Effort vun der Verteidegung, Deel vun eisem Effort vun der Sécherheet.

Et ass e Satellit, deen eng duebel Natur huet.

Et ass “Dual Use”: also esouwuel Zivilkommunikatioun wéi militäresch.

Mee an deem Kontext wou mir sinn, ass et mengen ech och fir Lëtzebuerg an e puer Hinsichte ganz wichteg.

Engersäits well mir weisen, datt mir am Beräich vun de Satellitten e Know How hunn, dee vill aner Länner eis beneiden, dee mir kënnen och weider no vir dreiwen.

Et ass wichteg, fir eis NATO-Alliéiert, fir hinnen ze weisen datt mir och kënnen hëllefen anere Länner Kapazitéiten zur Verfügung ze stellen déi si net hunn.

Si hunn aner Equipementer, déi mir net hunn, mee mir kënne bei de Satellitten am Déngscht vun der Sécherheet vun eisem Kontinent eis Kontributioun maachen.

An Drëttens ass dat wichteg well et e wichtege Retour économique och ass, dee mir bei der Sécherheet, bei der Verteidegung hunn, well hei si Suen, déi fléissen an d’Lëtzebuerger Ekonomie, déi fléissen an d’Entwécklung vun eise Satellittecapacitéiten an dat ass mengen ech ganz positiv.

Am nämmlechte Sënn vun der Modernisatioun vun eisem Land, vun eiser Wirtschaft, vun der Zukunftsgestaltung, vum Stäerke vu Lëtzebuerg fir d’Zukunft hu mir dann och decidéiert... hu mir eng Strategie ugeholl fir d’automatiséiert Fueren, d’autonoomt Fueren.

Dat ass eng wichteg, mee komplizéiert Matière, déi mir an dem Koalitiounsaccord och festgehalen haten.

Mir sinn elo do e gutt Stéck viru komm.

Do geet et ëm automatiséiert Autoen op den Autobunnen, do geet et ëm Robotaxien, do geet et ëm automatiséiert Logistik.

Mir hunn elo eng Strategie ugeholl, déi muss natierlech elo nach ëmgesat ginn.

E wichtegt Stéck an deem Kontext wäert sinn, eng Gesetzgebung déi dat autonoomt Fueren op der Strooss encadréiert, an och Froe vu Responsabilitéit an änlechem festleet.

Mir ginn dovunner aus, datt dee relevante Projet de loi an deenen nächste 6 bis 10 Méint wäert virleien.

Mir gesinn och datt aner Länner an Europa sech och op deem Beräich positionnéieren.

An dofir ass et wichteg, datt Lëtzebuerg dat och ka maachen, mir hätte gären datt Lëtzebuerg do eng Leadership Positioun hätt.

An et ass deem Sënn, datt mir déi Lëtzebuerger Strategie fir automatiséiert Fueren ugeholl hunn.

Well eis d’Zil ass an dëser Legislaturperiod, esou wäit dat méiglech ass, do éischt konkret Aktiounen um Terrain ze gesinn.

Wann ee vun AI schwätzt, dann ass et och wichteg, datt ee weess wat vun AI-Algorithme beim Staat bestinn a funktionéieren.

An dofir hu mir och de Moien als Regierung d’Digitalisatiounsministerin chargéiert fir e Regëster op d’Been ze setzen deen all déi Algorithmen, déi beim Staat bestinn, regroupéiert.

Fir esou ze wëssen: A. Wat besteet an zweetens Synergien ze schafen do wou déi noutwenneg sinn.

Wat aner Themen ubelaangt, kann ech Iech nach soen, datt mir de Moien och eng déifgräifend Reform vun der Mediegesetzgebung ugeholl hunn.

Do geet et drëm fir eigentlech där neier Medielandschaft Rechnung ze droen.

Fréier waren dat méi di geschriwwe Press an d’Radioen, haut ginn et natierlech vill méi Plattformen.

An dofir hu mir elo eng Technologie-neutral Approche, wou all Medieservicer a Fournisseure mat deenen nämmlechte Grondprinzippie behandelt ginn.

Mir hunn och den Ausbau vun de Kompetenzen an der Onofhängegkeet vun der ALIA virgesinn.

Well déi muss sech dann och ëm anerer bekëmmeren, wéi bis elo.

An et gëtt zum Deel och eng Vereinfachung vun administrative Prozeduren.

Mir hu selbstverständlech de Moien och iwwert eng Rei vun internationale Sujete geschwat.

Mir hu vill Mënschen hei am Land mat groussem Schreck, mat Schock, déi Biller am Kapp, déi mir gesinn am Gaza, déi sinn absolut inakzeptabel.

D’Regierung huet nach eng Kéier ganz kloer ausgedréckt, esou wéi och mir dat schonn och an der Woch gemaach haten, duerch eng Deklaratioun, déi den Ausseminister am Numm vun der Regierung mat ënnerstëtzt huet, datt mir der Meenung sinn, datt direkt esou vill wéi méiglech humanitär Hëllef muss kënnen an de Gaza erakommen.

Et gëtt keng Excuse fir datt Mënschen, zivil Leit, och keng aner Leit, erhéngere gelooss ginn.

Dat absolut inakzeptabel, dat verstéisst géint all Prinzippie vun der Mënschlechkeet an et verstéisst natierlech och géint d’internationaalt Recht.

Mir wäerten eis also weider staark, maachen als Deel vun der Weltgemeinschaft, fir eng humanitär Léisung am Gaza, och fir e Waffestëllstand.

A selbstverständlech och wëllt d’Lëtzebuerger Regierung sech och konstruktiv an direkt abréngen an all Schrëtter déi ënnerholl gi fir e stabille Fridden an eng Zwou-Staate-Léisung am Noen Oste fäerdeg ze bréngen.

Den Ausseminister geet nach dëse Mount op eng Sitzung zu New York vun der UNO en Preparatioun vun enger Sitzung am September, wou mir iwwert dee Sujet méi definitiv wäerte schwätzen.

An an där Sitzung am September op der UNO wäert ech och zesumme mam Ausseminister higoen, op där et da méiglecherweis zu weidere Schrëtter, konkrete Schrëtter fir d’Unerkennung vu Palästina am Kader vun enger dauerhafter Friddensléisung muss an där Regioun kommen.

De Misär an där Regioun huet ze laang gedauert, do muss et zu enger friddlecher dauerhafter Léisung kommen.

Mir hunn eis selbstverständlech och iwwert d’Tarifnegociatiounen tëscht der europäescher Unioun an Amerika ënnerhalen.

Dat si ganz schwiereg Verhandlungen, déi gi geféiert vun der europäescher Kommissioun, well d’Handelspolitik ass eng exklusiv Kompetenz vun der europäescher Kommissioun.

Mir sinn als Regierung der Meenung, datt de freien Handel noutwenneg ass, datt de freien Handel net gutt kompatibel ass mat Douanestariffer.

An dofir ënnerstëtze mir all Schrëtt vun der europäescher Kommissioun fir déi Douanestariffer esou niddreg wéi méiglech ze halen a beschtefalls iwwerhaapt keng Douanestariffer ze hunn.

Wann et herno Douanestariffer géinge ginn op enger Säit, da wäert d’Lëtzebuerger Regierung dat net als eng gutt Solutioun ëmfannen, mee wäert dat da just unhuele wann dat een allgemenge Konsensus an der europäescher Unioun ass, well mir wëllen Handel mat Amerika maachen.

Mir wëssen, datt et en Handelsdesequiliber gëtt, mee en dierf net dauerhaft de freien Handel tëscht Europa an Amerika a Fro stellen.

An dofir hoffe mir datt d’europäesch Kommissioun an den nächsten Deeg, och dësem Wonsch no kengen Tariffer, oder ganz wéinegen Tariffer, déi d’Lëtzebuerger Regierung ausgedréckt huet, och nokënnt.

Voilà, dat vläicht e bëssen den Tour ronderëm eng Rei Sujeten.

Et géinge vill aner Sujeten nach ginn, mee vläicht maache mir elo mol e puer Froen, da komme mir op déi Sujeten zréck esouwäit dat noutwenneg ass.

Merci fir elo an da maachen ech d’Tour op fir Är Froen.

[Journalist]

Gëschter koum et jo zu enger grousser Pann beim Postreseau.

Meng Fro ass, um wéi vill Auer krut Dir dovunner Bescheed gesot a wéi ofhängeg si Servicer vum Staat vum Postreseau wann ee gesäit, datt Probleemer beim CGDIS a bei der Police waren?

[Luc Frieden]

Ech sinn am Laf vum Nomëtten esou wuel vu mengen zoustännege Beamten, wéi vum fir d’Post zoustännege Minister, den Här Delles, informéiert ginn.

Ech muss soen, mäin Telefon huet funktionéiert, mee ech mengen en huet och iwwer WhatsApp ugeruff an ech war op engem Internetreseau, op engem Wifi connectéiert.

Dat war gëschter geschitt ass, ass ganz schlëmm, well et beweist, wéi fragil e Land ass.

Et ass och wichteg mengen ech, mir si jo am gaangen, och ënnert menger Autoritéit eng national Resilienzstrategie auszeschaffen, wou den Haut-Commissariat à la protection nationale den Optrag kritt huet vun der Regierung dat ze maachen.

An ech mengen d’Lektioune vu gëschter, déi musse selbstverständlech doranner fléissen, y compris déi Fro déi Dir elo grad gestallt hutt: wann d’Telefone just op engem Reseau sinn, ass dat gutt, ass dat net gutt?

Och d’Fro wéi e kann an Zukunft sécherstellen, datt déi Messagen déi verschéckt gi sinn esou sinn, datt d’Leit se och verstinn.

Net jiddereen ass an der nämmlechter Fäegkeet op sengem Telefon Saachen anescht anzestellen.

Dofir, ech mengen et ass gëschter, Gott sei dank, no wéinege Stonnen ass déi Pann behuewe ginn, mir wësse jo nach net genee wat d’Ursaach ass, mee ech mengen et muss een déi Saach scho ganz seriö huelen a mir hunn déi zoustänneg Ministeren och gefrot mat hire Servicer ze kucke wat genee gëschter geschitt ass, wat ass d’Ursaach, mee och wat sinn d’Lektiounen déi mir aus där Pann vu gëschter kënnen zéien.

Et ass ganz kloer, datt do eng Rei Saachen net funktionéiert hunn.

Kann een dat evitéieren oder net?

Wéi gesot dat ass jo de But vun enger Resilienzstrategie: de Staat mat all senge Ramifikatiounen, Police, CGDIS, Spideeler, datt déi och funktionéiere wann iergendeppes wou bausse geschitt.

An ech mengen do musse mir eng Rei Lektioune vun deem vu gëschter zéien, mee dat ass sécherlech haut ze fréi, well mir hunn nach net genee...weeder d’Analys vu wat geschitt ass, nach de Bilan vun deem wat vläicht manner gutt geklappt huet, ewéi dat hätt misse sinn.

Mee aus all Erfarung léiert een an dat ass sécherlech och vu gëschter zréckzebehalen.

[Journalist]

Bon wa mir scho bei deem Sujet sinn, da bleiwen ech do derbäi.

Der Post hir technesch Probleemer si jo hir Saach, dat analyséieren si, mee et goufen eeben och Probleemer mat der LU-Alert.

Also ech kenne Leit, déi kruten elo um 5 op 12, haut, nach eng.

Elo kéint ech e blöde Witz maachen a froen: Hu mir schonn erëm e Probleem Här Minister?

Oder...voilà...wat sinn Är Conclusiounen dozou wéi LU-Alert funktionéiert?

Wat awer och éischter an der Regierung hirer Responsabilitéit ass, dat ass wéini datt si iwwerhaapt no bausse kommunizéiert huet.

Äre Communiqué iwwert d’Cellule de crise, deen ass och eréischt komm nodeems datt am Fong de Reseau erëm funktionéiert huet.

Hätt Dir do awer net vläicht bëssen éischter missen eppes soe wat d’Leit sollte maachen?

An Drëttens wollt ech Iech froen ob Dir an der Cellule de crise oder och de Moie vu Fäll gewuer gi sidd, wou effektiv vläicht eng Ambulanz net oder net zur Zäit komm ass, also wësst Dir ob Leit zu Schued komm sinn duerch déi Pann?

[Luc Frieden]

Nee dat weess ech net, ech mengen och net datt dat den Objet vun der Cellule de crise war.

D’Cellule de crise ass gëschter mëtten op mäi Wonsch zesumme komm.

A vu que datt et sech ëm e Probleem vun der Post gehandelt huet, hunn ech de Minister deen zoustänneg ass fir d’Post, den Här Delles, gefrot déi Sitzung ze presidéieren an zugläich den Inneminister, deen zoustänneg ass fir d’Police a fir de CGDIS gebieden och un der Cellule de crise deelzehuelen.

Do ass wéi gesot fir d’éischt emol gekuckt ginn, wat ass iwwerhaapt geschitt?

Well éier ee kommunikéiert muss een natierlech och kucken: Wat wësse mir?

Wat ass geschitt?

An direkt nodeem dat gemaach ginn ass, ass kommunikéiert ginn.

Elo kann een ëmmer éischter kommunikéieren, mee et muss een natierlech och oppassen, datt ee keng Falschmeldungen an esou engem Moment erausgëtt.

Mee wéi ech virdru gesot hunn, ech mengen dat ass elo gëschter geschitt.

Mir sinn elo eréischt e puer Stonnen duerno an ech mengen et ass ze fréi fir dorausser Conclusiounen ze zéien.

Déi zoustänneg Servicer mussen elo alleguerten opschreiwe wat huet geklappt, wat huet net geklappt?

An dann zéie mir dorausser d’Conclusiounen.

[Journalist]

Dir hutt elo, wann ech Iech richteg verstanen hu gesot, Dir wësst net vu Leit déi zu Schued komm wäre well d’Services d’urgence net z’erreeche waren.

Wier dat...also wann Dir sot datt ass net der Cellule de crise hiren Objet, wiem säin ass et da fir erauszefannen ob een doduercher zu Schued komm ass oder net?

Well d’Post mécht dat jo net, denken ech, déi rifft jo net bei de CGDIS un an si freet: Wien ass net komm?

[Luc Frieden]

Meng Äntwert op Är Fro war: d’Cellule de crise ass gëschter Owend zesumme komm.

Déi hat net deen doten Objet.

Et ass selbstverständlech datt den zoustännege Minister fir déi Servicer dat muss bei senge Servicer froen.

Mee meng Äntwert war just, datt dat net d’Aufgab war gëschter vun der Cellule de crise, a vläicht weess och den Inneminister dat.

Ech selwer sinn elo net informéiert ginn datt esou eppes geschitt ass an ech hoffen, datt dat net geschitt ass, mee ech kann Iech doriwwer keng Informatioune ginn, well ech déi Informatioun net hunn.

[Journalist]

Déi Responsabel vun der Post hunn de Moien erkläert datt et net méiglech ass fir de Moment de Provider kënnen ze wiesselen an Noutfäll wéi gëschter an och soss net: eng Fro vun nationalem Roaming.

Mussen do Changementer kommen Ärer Aschätzung no?

[Luc Frieden]

Ech sinn net den Expert vun Telekommunikatiounen.

Et ass kloer datt een en Abonnement huet bei enger Firma an datt een da mat där Firma liéiert ass.

Ob een dat anescht ka gestalten tëscht den Operateuren an engem Krisefall oder ëmmer, dat kann ech Iech net beäntwerten, dat muss ee sécherlech kucken.

An dat erkläert och, well ech déi Fro virdrun net ganz beäntwert hat: dat erkläert och mengen Informatiounen no firwat verschidden LU-Alerte vill méi spéit komm sinn.

Well déi eebe komm sinn op engem Reseau dee par ailleurs net funktionéiert huet, sauf wann déi Leit um Wifi waren.

Ech muss Iech soen op deenen Telefonen déi ech hunn ass déi Alerte am fréien Owend komm an dat ass bei ville Leit esou gewiescht, well wéi déi Alerte koum war ech an engem Telefonsgespréich mam Ausseminister a mir sinn ënnerbrach gi well op all eisen Telefone sinn déi Alerte komm.

An dat war am fréien Owend.

Ech weess och datt eng Rei Leit se méi spéit kritt hunn an do musse mir och kucke firwat dat esou ass.

Wéi gesot ech kann Iech haut op déi Froe keng Äntwert ginn, well mir déi Äntwerten nach net hunn, mee et si berechtegt Froen Ärersäits.

Mee ech mengen dat muss een deenen zoustännege Ministeren, a virun allem hiren technesche Servicer elo mol loossen, datt déi dat kënne kucken.

Ech schaffen net bei der Post, mee all déi Konsequenzen déi domadder zesummenhänke si selbstverständlech Froen, déi d’Regierung an déi zoustänneg Ministere musse kucke fir wann dat nach eng Kéier geschitt... an dat ass wéi gesot nach eng Kéier... aus all Kris muss een ëmmer Saache léieren.

Hei war se Gott sei dank e puer Stonne geléist, mee et hätt jo och nach kënne méi laang daueren.

An nach eng Kéier, datt ass am Fong den Objet vun enger Resilienzstrategie.

Och eng Cyberattack, änlech Saachen...et muss een ëmmer kucken: Wat funktionéiert dann nach a wat kann ee maachen?

Dat ass dat wat een “Business continuity” nennt an dat muss beim Staat selbstverständlech och funktionéieren.

[Journalist]

Wësst Dir zäitno wéini déi zoustänneg Ministere sech mat de Vertrieder vun der Post zesummesetzen?

Geschitt dat eréischt wann d’Ursaach definitiv gekläert ass oder scho virdrun?

[Luc Frieden]

Ech hu vum Minister Delles verstanen datt dee permanent am Gespréich ass mat der Post.

E war dat och gëschter Mëtte well en huet mir x-Mol ugeruff fir mech ëmmer um Lafenden ze halen, esou datt ech mengen datt et ganz logesch ass, datt déi Gespréicher am gaange sinn.

Allerdéngs kann ech Iech net soe wéi laang datt dauert bis déi technesch Äntwerten do sinn.

Sinn nach Froen zu anere Sujeten?

[Journalist]

Ech wollt kuerz erëm iwwert d’Post...dat heescht all d’Servicer vum Staat, déi lafen iwwer d’Post oder sidd Dir do mat enger anerer Telekommunikatioun beim Staat?

Oder musst Dir do Iech bësse méi...also aner och Servicer fir esou Situatiounen ze vermeiden?

[Luc Frieden]

Esouwäit ech weess sinn d’Servicer vum Staat, op mannst déi Telefonen déi vun deenen ech weess, déi sinn alleguerte bei der Post.

Wat och e bësse logesch ass, well d’Post ass e staatleche Service, dofir ass dat net anormal.

Soss nach Froen?

[Journalist]

Ech wiesselen da ganz kuerz de Ressort.

Wat den neie Satellit ubelaangt hutt Dir gesot datt Augmentation de capital vun 100 Milliounen Euro virgesinn ass.

Ass dat och de Käschtepunkt vum Satellit oder kënnt Dir deen och elo schonn aschätze wat dee Käschtepunkt méi genee ass?

[Luc Frieden]

Dee Satellit, wéi gesot, dee gëtt net kaf vun dem Lëtzebuerger Staat selwer, mee eeben duerch déi Joint Venture déi hu mat der SES an déi genee Modalitéiten dovunner, déi mussen innerhalb vun där Firma gekuckt ginn, och mat der SES, déi do eng grouss Kompetenz dran huet.

Wat mir awer och decidéiert hunn, vu datt et jo e Satellit ass, dee gebraucht gëtt fir Regierungs- a militäresch Zwecker, datt mir och d’Defense autoriséiert hu Capacitéiten op deem Satellit ze kafen.

Dee Satellit deen ass jo och nach net direkt do, mir hunn elo mol d’Decision de principe geholl.

Dee Satellit dee wäert 2029 – 2030 an der Orbit sinn a bis dohinner mussen déi Modalitéiten do nach gekuckt ginn, och mat wéi engem Lanceur deen erop geschéckt gëtt.

Wat natierlech Käschtefacteur och ass.

Et ass eise Wonsch, wann dat méiglech ass, fir dee mat enger europäescher Rakéit eropzeschéissen.

Mee och dat ass Objet vu kommerzielle Verhandlungen déi nach net gemaach gi sinn.

[Journalist]

Datt mir elo kee Mëssel kréien....mat deenen 100 Milliounen...ass dat den Deel vun der Regierung oder ass dat déi ganz Augmentation de capital, vu datt et jo eng Joint Venture ass?

[Luc Frieden]

Ech kann nëmme schwätze fir d’Regierung, dat ass den Deel vun der Regierung.

[Journalist]

Ok, dat heescht d’Augmentation de capital u sech ass warscheinlech jo da gréisser, soss géift Dir jo SES...

[Luc Frieden]

Jo mee d’SES ass eng kotéiert Gesellschaft an et ass un der SES déi Modalitéiten ze decidéieren an ze annoncéiere wa si dat fir richteg fënnt.

Ech kann nëmmen huelen, datt mir haut d’Decision de principe geholl fir an d’Gespréicher mat der SES ze goen, fir ze kucken datt dee Satellit ka lancéiert gi wann dann déi noutwenneg Autorisatiounen och vun der Säit vun der SES do sinn.

[Journalist]

Ech wollt nach froe wéi Är Virbereedunge lafe fir déi weider Ronn den 3. September mat de Sozialpartner?

[Luc Frieden]

Ech wëll fir d’éischt soen datt ech ganz frou sinn, datt mir et fäerdeg bruecht hunn an deenen zwou Sitzungen déi stattfonnt hunn, am Juli, d’Sozialpartner beieneen ze kréien.

Datt mir, och wann et intensiv Gespréicher waren, och heiansdo Tensiounen tëscht de Sozialpartner ze spiere waren, dach jidderee wollt datt mir géingen dee soziale Fridden an déi sozial Stabilitéit hikréien an dat war och ganz kloer d’Zil wat mir als Regierung eis gesat haten.

Lëtzebuerg ass e Land wou mir als wirtschaftlechen Atout och d’sozial Stabilitéit an de soziale Fridden hunn.

Dat empêchéiert net, datt een ënnerschiddlech Vuë kann hunn, datt ee mateneen diskutéiert.

Ech mengen dat ass an der Natur vun enger Demokratie, datt ass an der Natur vun enger sozialer Demokratie.

Mee ech menge mir sinn e gutt Stéck viru komm an elo muss am Summer jidderee mat sech zu Chouer goen, mee mir sinn nach net dee ganze Wee gaangen.

Mir diskutéiere jo iwwer eng ganz Rei vu Sujeten a bei all deene Sujeten si mir nach net op engem gemeinsamen Nenner ukomm.

D’Aufgab vun der Regierung war och net fir nei Propositiounen op den Dësch ze leeën, d’Aufgab vun der Regierung war, esou hunn ech dat vun Ufank un definéiert: fir Brécken ze bauen tëschent de Sozialpartner.

An d’Léisung wäert, wéi esou oft an enger Demokratie, a Kompromësser leien, déi vu jidderengem e bësse seng Iwwerleeunge mat erabréngen.

An dat gëllt esou wuel fir d’Sujete vun de Pensiounen, ewéi de Sujete vun den Ëffnungszäiten am Commerce an der verlängerter Sonndesaarbecht och am Eenzelhandel.

An all deene Sujete spiert een datt eng Beweegung do ass, mee mir sinn nach net bei engem Resultat.

Am Summer, ech hätt och léiwer déi Gespréicher am Summer fäerdeg gemaach, ech mengen d’Regierung ass nach ëmmer um schaffen, mir hate jo de Moien och Regierungsrot, mee et waren ëmmer erëm aner Sozialpartner déi net do waren, an et war awer den allgemenge Wonsch, datt wann een esou Gespréicher féiert, datt dann déi Responsabel vun alle Partner um Dësch géinge sëtzen an net géinge weider negociéieren wann ee feelt.

A vu datt nu mol eemol vum 15. Juli u bis Enn August ëmmer erëm aner Leit an der Vakanz sinn, hu mir dofir gesot, dat musse mir dat op den Ugangs September vertagen.

Mir si jo och net an enger Kris, dat ass an deem Sënn anescht wéi bei Reuniounen déi an der Vergaangenheet stattfonnt hunn: an der Finanzkris oder an der Covid-Kris, wou et huet missen op der Sekonn eppes decidéiert ginn.

Hei si mir jo u strukturellen Adaptatioune vun eisem System.

Déi änneren och net tëschent elo an dem September, well déi Themen si grad esou aktuell am September wéi se am Juli sinn.

Mee nach eng Kéier, mir zielen op ee Geescht vum Kompromiss, mir wëllen de soziale Fridden an ech hoffen datt mir am September zu engem Resultat kommen.

Dat ass vläicht net den 3. September, mee datt mir dat am September fäerdegbréngen.

Wéi gesot et sinn ënnerschiddlech Sujete, wéi dir wësst.

Elo am Summer mengen ech geet et virum allem drëm eng Rei vun deene Saachen déi nach noutwenneg sinn och ze berechnen, dann och fir déi Sitzung vum 3. September, datt eent oder dat anert op de Pobeier ze bréngen.

Bis elo waren dat mëndlech Gespréicher, wou jidderee seng Vuen exposéiert huet an dann hu mir heiansdo versicht déi Brécken ze bauen, mee datt mir kënne vläicht den 3. September och deen een oder deen aneren Dokument, wou mir dat opschreiwe kucken an dat ass d’Aufgab vu jidderengem wärend dësem Summer.

[Journalist]

Dat heescht déi Virschléi déi bis elo op den Dësch komm sinn, déi goufe verschrëftlecht an och un d’Sozialpartner verschéckt?

[Luc Frieden]

Nee, nee.

Bis elo hu mir just mëndlech mateneen diskutéiert a justement dat muss elo geschéien, mee fir de Moment gëtt et kee Pobeier wou all déi Saachen do drop stinn.

[Journalist]

Fir dann do nozehaken...wat ass dann Ären Objectiv wat am September herno soll um Dësch leien?

Soll do e schrëftlechen Accord um Dësch leien, deen Dir an d’Sozialpartner ënnerschriwwen hunn?

Maacht Dir separat Ofkommesse mat deenen eenzelnen Sozialpartner oder wat ass Är Virstellung dovunner wat duerno soll...wat Dir herno annoncéiert?

Gëtt et duerno schrëftlechen Accord wou jiddereen ënnerschriwwen huet?

[Luc Frieden]

Mir hunn hei mat ënnerschiddleche Sujeten ze doen, déi net direkt zesummenhänken an dofir ass et jo och keng Tripartite.

Éischtens well et keng Kris gëtt an Zweetens well et net ee Pak ass vu Moossnamen, mee et gëtt sécherlech, an dat ass eist d’Zil, eng hoffentlech gemeinsam Positioun zu jidderengem vun deenen dräi Sujeten.

Dat kënnt och schonn eleng dohier datt verschidde Sozialpartner mat verschiddene Sujeten näischt ze doen hunn.

D’CGFP z.B. huet logescherweis näischt ze doe mat den Ëffnungszäiten am Handel.

Dofir mengen ech datt eist Zil muss sinn, datt een eng Lëscht vu Punkten huet op déi, hoffen ech, déi dräi Sozialpartner d’accord wiere fir de Pensiounssystem ze stabiliséieren, engersäits, a fir eng Kompromëssléisung ze fannen tëscht de Sozialpartner betreffend d’Ouverture am Eenzelhandel.

Mee wéi gesot, ech gesinn dat éischter als e Pobeier wou dat wat mir dann als Resultat vun deenen Diskussiounen...dat festhalen, an net eng Zort “Kontrakt”, déi mir do ënnerschreiwen.

Ech mengen d’Natur vun de Sujeten ass anescht wéi dat bei viregte Reuniounen an anere Legislaturperiode war.

Mee, natierlech, ech kann haut net virausgesi wat déi dräi Partner déi do um Dësch sëtzen, ob déi zu engem gemeinsamen Accord kommen.

Mäi Wonsch ass et, datt dat am Interêt vum soziale Fridden, am Interêt vun der Stabilitéit an eisem Land méiglech ass an ech wäert alles maachen, zesumme mat de Kolleegen an der Regierung fir dat Resultat ze erreechen.

Voilà, da soen ech Iech villmools merci.

Ech entschëllege mech och fir déi Auerzäit wou dës Reunioun stattfonnt huet, well ech fueren elo op Senneng fir de Premierminister vun Irland ze empfänken.

Irland ass e wichtegt Land fir Lëtzebuerg, fir Sujeten och ze diskutéieren déi mat der Finanzplaz och zesummenhänken, mat der allgemenger Entwécklung vun Europa.

An dofir freeën ech mech op déi Entrevue mam Premierminister vun Irland zu Senneng an do ass jo och herno e klenge Point presse fir déi di déi Sujeten interesséieren, sidd Dir häerzlech wëllkomm, Dir oder Är Kolleegen herno eis zu Senneng mam Premierminister Martin ze gesinn.

Merci an da wënschen ech Iech all eng schéi Summervakanz.

Ech hoffen datt Dir e bëssen Zäit och kritt fir auszespanen, ech wënschen Iech also eng schéi Summervakanz a wann dringend Saache sinn, ass d’Regierung ëmmer handlungsfäeg.

Dat hu mir de Moien och nach eng Kéier confirméiert, esou datt d’Regierung wäert weider och am Summer hir Responsabilitéiten an hir Aarbecht maachen an iwwerhuelen.

Merci villmools